23. schôdza NR SR - 8.deň - B. popoludní
Dátum: 2024-12-05
Poslanec: Szalay, Tomáš (SaS)
Druh vystúpenia: Vystúpenie v rozprave

83. Pán predsedajúci, ďakujem veľmi pekne za slovo. Ja viem, že som k tomu už vystupoval, ale nezaškodí si zopakovať to vystúpenie, najmä keď tu už mám väčšie množstvo poslucháčov, a budem rád, keď ma budú počúvať. A skôr než prídem k technickým rezervám, ktoré tu boli predostreté ako pozmeňovací návrh v pléne, tak by som možno ešte okomentoval tie anestéziologické ambulancie, ku ktorým som sa nedostal vo svojom predchádzajúcom vystúpení. Anestéziologické ambulancie sa podľa dnešnej legislatívy môžu nachádzať iba v nemocniciach. Tým pádom ak chce prísť pacient na predoperačné anestéziologické vyšetrenie, musí navštíviť nemocnicu aj v prípade, že tá operácia, ten výkon, ten zákrok bude urobený extramurálne, mimo nemocnice, napríklad v jednodňovke. Alebo sa to v tej jednodňovke nejakým spôsobom vybaví, dá sa na to nejaké razítko, otázka znie, aké razítko, akého zdravotníckeho zariadenia a či to zdravotnícke zariadenie má... (Ruch v sále. Prerušenie vystúpenia predsedajúcim.) Gašpar, Tibor, podpredseda NR SR 84. Chcem poprosiť poslancov, aby ste sa utíšili a nechali vystupovať rečníka. Nech sa páči. Szalay, Tomáš, poslanec NR SR 85. ... a či má v náplni práce, v predmete činnosti aj poskytovanie anestéziologickej starostlivosti. A jednodňovky ťahajú tuná za krátky koniec, pretože ak nemajú v predmete činnosti tú anestéziológiu, tak je problematické, kto tomu pacientovi dá to predoperačné vyšetrenie. Áno, treba to upratať, ako hovorí aj kolega Stachura, ale výsledkom je, že dnes, ak to nie je upratané, najlepším riešením je uvoľniť anestéziologické ambulancie aj extramurálne, aby mohla byť pri jednodňovke anestéziologická ambulancia, kde pacient si dá urobiť vyšetrenie predtým, ako ide na ten zákrok v tej jednodňovke. Čiže toto je vec, ktorú veľmi podporujem a podporujem to aj čisto zo sebeckých dôvodov, pretože u nás na úrade Bratislavského samosprávneho kraja čelíme protestu prokurátora, ktorý nás napáda za to, že existujú v Bratislave jednodňovky, kde sa tieto anestéziologické vyšetrenia vykonávajú v tej jednodňovke, a namieta, že jednodňovka je ambulantné zariadenie a v ňom nie je možné poskytovať služby anestéziologickej ambulancie, lebo, ako som povedal na úvod, anestéziologická ambulancia môže byť len v nemocnici, preto, ak sa to teraz uvoľňuje, to skutočne vítam a toto som chcel povedať. Nuž a teraz k tým technickým rezervám. Páni, dámy, ktorí ste tu neboli, pred chvíľou kolegovia predložili v druhom čítaní pozmeňovací návrh k návrhu zákona, novely zákona 578, o ktorom nebola reč ani v pripomienkovom konaní, o ktorom nebola reč ani na vláde, o ktorom nebola reč ani na zdravotníckom výbore, ani na všetkých ostatných výboroch, dokonca ani v druhom čítaní sme o tom nehovorili na zdravotníckom výbore, prišlo to tak, že z ničoho nič krátko pred hlasovaním na... v pléne. A čo hovorí ten pozmeňovák? Ten pozmeňovák hovorí, že sa odkladá povinnosť tvorby technických rezerv na plánovanú zdravotnú starostlivosť v zdravotných poisťovniach. Teda ak pacienti čakajú na plánovanú hospitalizáciu, poisťovne nebudú nútené odkladať bokom peniaze do technických rezerv, ktoré sú nákladovou položkou a znižujú hospodársky výsledok, teda zisk zdravotnej poisťovne, lebo... lebo by to niektorým poisťovniam spôsobilo problémy. Ako sme počuli, vraj je to teda poisťovňa VšZP a Union, uvidíme, že akým spôsobom sa k tomu postaví Union, to, že je to VšZP všetci vieme, lebo Všeobecná zdravotná poisťovňa nehospodári efektívne. Takže kritizujem toto rozhodnutie, pretože to umožňuje nezodpovedné hospodárenie, ukazuje to na neschopnosť štátneho riadenia VšZP a napísal som o tom dnes aj komentár pre internetový portál Ozdravme.sk, takže dovolím si ten komentár prečítať. Prečo by zdravotné poisťovne mali šetriť na plánovanú starostlivosť? Predstavte si, že idete na dovolenku bez úspor, spoliehajúc sa len na výplatu, ktorá má prísť tesne pred odchodom na tú dovolenku. Ak sa výplata oneskorí alebo príde menšia, tak celý plán s dovolenkou sa vám zrúti. A podobne funguje zdravotníctvo bez technických rezerv. Ak sa objaví finančný výkyv, že padne veľká fabrika a prestanú jeden mesiac platiť za tých zamestnancov odvody, systém môže skolabovať. Rezervy zdravotných poisťovní nie sú zbytočné. Sú poistkou pre prípady, keď treba zaplatiť plánované operácie či liečbu bez ohľadu na momentálny prílev peňazí. Bez nich sa môže stať, že pacienti budú čakať dlhšie, nemocnice nedostanú včas zaplatené a celý systém sa dostane do krízy. Navyše, rezervy prinášajú do systému transparentnosť a istotu, že peniaze poistencov sú riadené efektívne a zodpovedne. Zdravotníctvo s technickými rezervami je schopné lepšie zvládať krízy, je schopné lepšie plánovať starostlivosť a zabezpečovať dostupnosť medicínskych služieb. Bez nich riskujeme výpadky, zhoršenú kvalitu a chaos. No napriek tomu vládna koalícia prezentuje opačný prístup. Prečo vláda nechce tieto rezervy? Vládna koalícia teraz pred chvíľou navrhla odložiť povinnosť poisťovní tvoriť technické rezervy a koketuje s úplným zrušením tejto povinnosti, nielen s odkladom, ale s úplným zrušením tejto povinnosti. Argumentuje tým, že zdravotníctvo a zdravotné poisťovne fungujú na priebežnom financovaní, teda pay as you go, peniaze prichádzajú, zdravotné poisťovne sú prietokový ohrievač a odchádzajú peniaze, peniaze poskytovateľom. Čiže peniaze od poistencov, teda odvody sa majú hneď minúť na aktuálne náklady. Na prvý pohľad logická argumentácia, ale skutočný dôvod je iný. Skutočný dôvod je, Všeobecná zdravotná poisťovňa nemá na tvorbu rezerv dosť peňazí. Už teraz, už teraz je vo veľkej strate a rezervy by jej ešte viac zhoršili hospodársky výsledok. Prečo? Ako som spomínal, rezervy sú nákladová položka, znižujú HV-čko. Problém však nie je v rezervách samotných, ale v neefektívnom riadení tej štátnej poisťovne. Koľkokrát sme už čítali tie správy či už z Inštitútu finančnej politiky, alebo aj z iných organizácií, ktoré hodnotili, ako a kde môže Všeobecná zdravotná poisťovňa ušetriť. Vláda namiesto riešenia tejto podstaty volí najľahšiu cestu – obetovať systémovú stabilitu, aby zakryla zlyhávanie štátneho podniku. Aké je riešenie? Už som ho tu spomínal v predchádzajúcom vstupe – predať štátnu poisťovňu. Ak by Všeobecná zdravotná poisťovňa hospodárila efektívne, tvorba rezerv by nebola žiadnym problémom. Riešením je rozdeliť štátnu poisťovňu, ideálne na tri časti, predať ju v medzinárodnom tendri, získame peniaze na opravu nemocníc, zbavíme politikov pokušenia, odpolitizujeme zdravotníctvo a prinesieme konkurenciu do zdravotníctva. Získali by sme nielen profesionálne riadenie, ale aj zdravú konkurenciu na trhu, ktorá je pre kvalitu zdravotníctva nevyhnutná. Technické rezervy nie sú problém, technické rezervy sú riešenie. Tvorba technických rezerv nie je byrokracia ani zbytočné šetrenie, sú to peniaze, ktoré nás chránia a našich pacientov chránia pred krízami, pred výpadkami, pred zlyhaním systému. Sú investíciou do budúcnosti, ktorá zabezpečuje, že zdravotníctvo bude fungovať spoľahlivo a predvídateľne. Bez technických rezerv, a teraz sa vraciam k tomu úvodu, je zdravotníctvo ako dovolenka, na ktorú sa vydáte bez úspor – riskantné a nepripravené na problémy, ktoré môžu prísť. A práve preto, a práve preto je dôležité, aby vláda hľadela na rezervy ako na základný pilier stability systému, nie ako problém, ktorý treba nejakým spôsobom obísť, napríklad odkladom účinnosti, lebo ak ich teraz zrušíme, a naozaj to cítim v tých potrubiach, že je tu snaha a tlak na to, aby sa tie technické rezervy na čakačky netvorili, tak skôr či neskôr za to zaplatíme všetci, a to nielen peniazmi, ale aj zdravím a životmi. Ďakujem pekne.